CELEX: 32017R0208
Language: hu
Date: 2016-10-31 00:00:00
Title: A Bizottság (EU) 2017/208 felhatalmazáson alapuló rendelete (2016. október 31.) az 575/2013/EU európai parlamenti és tanácsi rendeletnek egy negatív piaci forgatókönyv által egy intézmény származtatott ügyleteire gyakorolt hatásból eredő biztosítéknyújtási kötelezettségeknek megfelelő, további likviditási kiáramlásokra vonatkozó szabályozástechnikai standardok tekintetében történő kiegészítéséről (EGT-vonatkozású szöveg. )

8.2.2017   
            
            
               HU
            
            
               Az Európai Unió Hivatalos Lapja
            
            
               L 33/14
            
         A BIZOTTSÁG (EU) 2017/208 FELHATALMAZÁSON ALAPULÓ RENDELETE
   (2016. október 31.)
   az 575/2013/EU európai parlamenti és tanácsi rendeletnek egy negatív piaci forgatókönyv által egy intézmény származtatott ügyleteire gyakorolt hatásból eredő biztosítéknyújtási kötelezettségeknek megfelelő, további likviditási kiáramlásokra vonatkozó szabályozástechnikai standardok tekintetében történő kiegészítéséről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a hitelintézetekre és befektetési vállalkozásokra vonatkozó prudenciális követelményekről és a 648/2012/EU rendelet módosításáról szóló, 2013. június 26-i 575/2013/EU európai parlamenti és tanácsi rendeletre (1) és különösen annak 423. cikke (3) bekezdésének negyedik albekezdésére,
   mivel:
   
               (1)
            
            
               Az 575/2013/EU rendelet 423. cikkének (3) bekezdése értelmében az intézményeknek további kiáramlást kell biztosítaniuk, amely megfelel egy negatív piaci forgatókönyv által az intézmény származtatott ügyleteire, finanszírozási ügyleteire és egyéb szerződéseire gyakorolt hatásból eredő biztosítéknyújtási kötelezettségeknek, amennyiben e hatás lényeges. Tekintve a lényegességgel kapcsolatos megfontolásokat, sürgősen meg kell határozni a további kiáramlást, amely megfelel egy negatív piaci forgatókönyv által az intézmény származtatott ügyleteire gyakorolt hatásból eredő biztosítéknyújtási kötelezettségeknek, miközben az egy negatív piaci forgatókönyv által az intézmény finanszírozási ügyleteire és egyéb szerződéseire gyakorolt hatásból eredő biztosítéknyújtási kötelezettségek lényegességét csak következő lépésként kell figyelembe venni.
            
         
               (2)
            
            
               Tekintve, hogy az 575/2013/EU rendelet 423. cikkének (3) bekezdése a biztosítéknyújtási kötelezettségekre utal, a bevezetésre kerülő szabályokat a fedezeti biztosítékkal ellátott származtatott ügyletekre kell korlátozni, ideértve a 30 napon belül lejáró ügyleteket is.
            
         
               (3)
            
            
               Az intézmények és származékos piacok számára történő egyenlő versenyfeltételek biztosítása érdekében a további fedezetkiáramlások kiszámításának alapját a Bázeli Bankfelügyeleti Bizottság (a továbbiakban: BCBS) által a piaci értékelés változásai tekintetében kidolgozott, múltbeli adatokon alapuló megközelítésnek kell képeznie a további fedezetkiáramlások meghatározása céljából, amely megközelítés e célból a megelőző 24 hónapban valamennyi 30 napos időszak végén, a portfólió szintjén megvalósult, legnagyobb aggregált, összesített nettó fedezeti kiáramlást vagy beáramlást használja.
            
         
               (4)
            
            
               Az Európai Bankhatóság (a továbbiakban: EBH) benyújtotta a Bizottsághoz a szabályozástechnikai standardtervezeteket. Az 1093/2010/EU európai parlamenti és tanácsi rendelet (2) 10. cikkében meghatározott eljárással összhangban azonban a Bizottság arról tájékoztatta az EBH-t, hogy nem kívánja jóváhagyni a szóban forgó szabályozástechnikai standardtervezeteket, kellően megindokolva a jóváhagyás megtagadását. Az EBH újból benyújtotta a szabályozástechnikai standardtervezetet hivatalos vélemény formájában, elfogadva a Bizottság javasolt megközelítését, amely szigorúan a BCBS múltbeli adatokon alapuló módszerére támaszkodik.
            
         
               (5)
            
            
               E rendelet alapját az EBH-nak a Bizottsághoz újból benyújtott szabályozástechnikai standardtervezete képezi.
            
         
               (6)
            
            
               Az EBH nyilvános konzultációt folytatott az e rendelet alapját képező szabályozástechnikai standardtervezetekről, elemezte az esetleges kapcsolódó költségeket és hasznot, továbbá kikérte az 1093/2010/EU rendelet 37. cikkével összhangban létrehozott banki érdekképviseleti csoport véleményét,
            
         ELFOGADTA EZT A RENDELETET:
   1. cikk
   Az intézmény származtatott ügyleteinek lényegessége
   (1)   Az 575/2013/EU rendelet 423. cikke (3) bekezdése első albekezdésének alkalmazásában valamely intézmény származtatott ügyletei akkor tekintendők lényegesnek, ha ezen ügyletek névleges összegeinek összessége a megelőző két évben bármikor meghaladja az 575/2013/EU rendelet 412. cikkének (1) bekezdésében említett nettó likviditáskiáramlások 10 %-át.
   (2)   Az (1) bekezdés alkalmazásában a nettó likviditáskiáramlásokat az 575/2013/EU rendelet 423. cikke (3) bekezdésének első albekezdésében említett további kiáramlási elem nélkül kell kiszámítani.
   2. cikk
   Olyan további kiáramlás kiszámítása, amely megfelel egy negatív piaci forgatókönyv által az intézmény származtatott ügyleteire gyakorolt hatásból eredő biztosítéknyújtási kötelezettségeknek
   (1)   Az e rendelet 1. cikkének alkalmazásában lényegesnek minősülő további kiáramlás, amely megfelel egy negatív piaci forgatókönyv által az intézmény származtatott ügyleteire gyakorolt hatásból eredő biztosítéknyújtási kötelezettségeknek, az 575/2013/EU rendelet 412. cikkének (1) bekezdésében említett likviditásfedezeti követelmény kiszámításának időpontját megelőző 24 hónapban megvalósult, legnagyobb abszolút nettó 30 napos fedezetkiáramlás lesz.
   (2)   Az intézmények az ügyletek beáramlásait vagy kiáramlásait csak nettó alapon kezelhetik, amennyiben azokat ugyanazon nettósítási keretmegállapodás keretében hajtják végre. Az abszolút nettó fedezetáramlás a megvalósult kiáramlásokon és beáramlásokon alapul, valamint a nettósítás az intézmény portfóliójának szintjén kerül kiszámításra.
   3. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2016. október 31-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 176., 2013.6.27., 1. o.
   
   
      (2)  Az Európai Parlament és a Tanács 2010. november 24-i 1093/2010/EU rendelete az európai felügyeleti hatóság (Európai Bankhatóság) létrehozásáról, a 716/2009/EK határozat módosításáról és a 2009/78/EK bizottsági határozat hatályon kívül helyezéséről (HL L 331., 2010.12.15., 12. o.).